Covid-inenting kom dalk vir kinders onder 11Foto bloot ter illustrasie. (Foto: Unsplash) Dr. Joe Phaahla, minister van gesondheid, het Vrydag tydens ŉ mediakonferensie gesê die ministeriële advieskomitee oorweeg dit om die Covid-19-entstof aan kinders van 11 jaar en jonger beskikbaar te stel. Hy het terselfdertyd bevestig dat die Covid-19-gevalle en hospitaalopnames steeds afneem sedert alle regulasies op 22 Junie laat vaar is. “Dit is ŉ aanduiding dat die departement in belang van lede van die publiek opgetree het deur die regulasies af te skaf.” Weens die lae infeksiekoers gee die departement ook nie meer daagliks ŉ bywerking oor die aantal Covid-19-gevalle nie, maar net weekliks. “Die virus het nou meer ŉ endemiese patroon aangeneem.” Volgens Phaahla oorweeg die ministeriële advieskomitee oor entstowwe dit tans om Covid-19-inentings aan kinders tussen vyf en 11 jaar beskikbaar te stel. “Sover word die inenting nog slegs oorweeg vir kinders in hierdie ouderdomsgroep wat ŉ swak immuunstelsel het of enige onderliggende toestande onder lede het.” Dít terwyl Denemarke nou die inenting van kinders onder 18 heeltemal afgeskaf het. Phaahla moedig Suid-Afrikaners aan om steeds hulself te laat inent. “Ons weet nie wat kom nie en ook nie watter variant ons dalk hierna kan tref nie.” Phaahla het ook melding gemaak van die eerste pasiënt wat weens die Covid-19-inenting oorlede is. Dié pasiënt is met Guillain-Barré-sindroom gediagnoseer nadat hy of sy Johnson & Johnson se entstof teen die koronavirus ontvang het. “Dít is egter ŉ baie rare sindroom, maar die departement sal die situasie monitor om te kyk of soortgelyke voorvalle al aangemeld is.”